**Две полезни книги за работещите по е- Управление**

Под формата на шега отбелязваме, че четем съответния User’s Guide след като разберем, че нещата не стават с налучкване. Зад на пръв поглед невинната шега обаче се крият загуби, които ни носи подобна самоувереност. Могат да се дадат многобройни примери с битови уреди, с операционната система на компютъра ни и други. Мнозина споделят, че най-чувствително реагират на подобни неудачи при сглобяване на изделия, които се продават в насипно състояние- мебели, детски играчки и т.н.

Странно е, че малко се реагира на неудачите при „сглобяването“ на българското е-Управление?!

Постоянно присъстващата причина за тези неудачи е слабото познаване на обхвата и дълбочината на проблемите, които трябва да бъдат решени при неговото изграждане. За да се получи пълна представа за тях е необходимо внимателно да се прочете и да се разбере в детайли нормативния регламент, тоест Закона за електронното управление (ЗЕУ), 6-те наредби и инструкцията към него. За съжаление това изисква доста усилия, защото с правен текст е представена една доста обширна технологична рамка. Самият правен регламент е относителна новост за нашето законодателство, защото от една страна той дава технологичен еквивалент на унификацията на административната дейност, а от друга доразвива тази унификация. Така се създават предпоставки да се направи преход към формализирано представяне на данни и процеси и създаване на ресурси за автоматично изпълнение на услуги и процедури.

За да се реши този проблем, Институтът по публична администрация още от 2007г. провежда обучение за запознаване с правния и технологичен регламент на българското е-Управление. Тези обучения в повечето случаи са еднодневни и съвсем не са достатъчни, за да се получи задоволително качество на овладяване на материята.

Технологичният регламент на ЗЕУ се изучава вече няколко години и в курсовете за магистърски степени в СУ, ТУ и в други ВУЗ, като опитът от обучението доказа належащата необходимост от качествено учебни помагала.

За щастие на студентите, но и преди всичко на имащите намерение сериозно да се занимават с изграждането на е-Управление, вече има две книги, които могат да им помогнат в овладяването на неговата не лека материя. Радвам се, че мога да представя и препоръчам тези две книги.

Първата, на която искам да се спра е:

**ПРАВО НА ИНФОРМАЦИОННИТЕ И КОМУНИКАЦИОННИТЕ ТЕХНОЛОГИИ**

Автор на книгата е проф.д-р Георги Димитров- добре познат не само в средите на юристите, но и сред ИКТ- специалистите, които се занимават с е-Управление. Всъщност става дума за второ преработено издание на една доста обемиста монография, в която разглежданата материя е представена в две части.

Първата част с подзаглавие ГРАЖДАНСКОПРАВНИ АСПЕКТИ обхваща тематичните области: ЕЛЕКТРОННИ ДОКУМЕНТИ И ЕЛЕКТРОННИ ПОДПИСИ, ЕЛЕКТРОННА ТЪРГОВИЯ, ЗАЩИТА НА ИНТЕЛЕКТУАЛНАТА СОБСТВЕНОСТ В ИКТ, ЗАЩИТА НА ПОТРЕБИТЕЛИТЕ В ИКТ.

Тази част на монографията би била полезна на изкушените от е-Правителство със знанието, което би им дала (естествено ако го искат, защото доста от тях мислят, че могат да минат и без него…) специално по отношение правилното разбиране на същността на електронните документи и подписването им с електронен подпис. Без съмнение, това е заложено дълбоко във фундамента на е-Правителство и монографията ще помогне да бъде осмислено правилно и задълбочено.

Дори ако някой смята, че добре разбира прехода от е-Правителство към е-Управление не би трябвало да подминава и другите тематични раздели на първата част на монографията. Така би проверил надлежно нивото на собственото си разбиране, а може би прочетеното ще му помогне и да погледне зад „дървото на Уеб-форма за попълване“, за да може да види „гъстата и необятна гора на е-Управление“.

За пряко занимаващите се с приложните аспекти на изграждане на е-Управление ще бъде особено полезна втората част на монографията. Тя е с подзаглавие АДМИНИСТРАТИВНОПРАВНИ И ТЕХНОЛОГИЧНИ АСПЕКТИ и обхваща тематичните области: ЕЛЕКТРОННО УПРАВЛЕНИЕ, ПРАВЕН РЕЖИМ НА ИНФОРМАЦИЯТА, ПРАВЕН РЕЖИМ НА КРИПТОГРАФИЯТА, СТАНДАРТИЗАЦИЯ В ОБЛАСТТА НА ИКТ.

Очевидно най-широк интерес ще предизвика разделът за е-Управление. В него е поднесена в една разбираема и общодостъпна форма общият нормативен регламент на технологичната рамка, заложена в ЗЕУ и наредбите към него. При това текстът е богат на фактология и успешно формира едно цялостно и задълбочено разбиране на обемистата и на места относително сложна материя.

Овладяването на тази материя с помощта на монографията оправдано буди задоволство и благодарност към автора, но заедно с това буди и недоумение, защо повечето от занимаващите се с е-Управление не са си направили труда да научат поне основни неща за него?!

Можем само да им пожелаем да прочетат прилежно тази полезна монография!

Двете части на монографията са издание на Фондация “Право и Интернет” и могат да бъдат намерени в книжарниците на УНСС, УНИБИТ, ФМИ на СУ, а така също могат да бъдат поръчани и през страницата на фондацията- [www.netlaw.bg](http://www.netlaw.bg).

Заглавието на втората книга, на която искам да се спра е просто:

**ЕЛЕКТРОННО УПРАВЛЕНИЕ**

Автори на книгата са доц.д-р Румен Трифонов, проф.О.Наков, доц.д-р Славчо Манолов и проф.Т.Ташев. Книгата е замислена и реализирана като „..учебно помагало на Техническия университет-София предназначено за студенти изучаващи аналогична дисциплина…“. Авторите определено са постигнали целта си и студентите в ТУ-София (и не само те!) са получили едно цялостно представяне на технологичната рамка на българското е-Управление и методите и средствата за нейното практическо прилагане.

Книгата може да се разглежда като един технологичен прочит на ЗЕУ и наредите към него, с цел да се създаде практическа представа за това „Що е то е-Управление и как да се изгради у нас“.

Изложението се характеризира с една добре премерена детайлизация, богато илюстрирана с множество схеми и други средства за онагледяване на представяната материя. Тя се възприема лесно, но поднесената обемиста фактология изисква да се чете внимателно, за да може се осмисли прочетеното и да се стигне до едно цялостно разбиране.

Книгата започва с кратък преглед на нормативния регламент на е-Управление. Това е едно много съществено подчертаване, че заданието за всички технологични построения в е-Управление започва от регламента заложен в ЗЕУ и другите закони уреждащи дейността на администрацията.

Поднасянето на знанието за е-Управление започва от архитектурата и след това преминава през всички негови компоненти. Изложението се „застоява“ достатъчно върху проблемите и тяхното решаване както вътре в администрациите, така и между тях. Отделено е и достатъчно внимание на проблемите, които са общи за цялото приложно поле на е-Управление.

Книгата дава ясна представа за това, колко много трябва да знае един участник в проекта за е-Управление. Тя не акцентира върху някаква негова (може би несъществуваща?!) сложност, но внушава респект към отговорността да не се подхожда повърхностно към неговото изграждане.

Две книги, два различни погледа върху е-Управление и една обща необходимост да бъдат прочетени, преди да се започне каквато и да било работа по него.

Любомир Благоев

Февруари, 2015г.